b'\n_START_ARTICLE_\nAurelio Roncaglia\n_START_SECTION_\nVida i obra\n_START_PARAGRAPH_\nRoncaglia, fill del music\xc3\xb2leg Gino Roncaglia (1883-1968), estudiar a Pisa, Flor\xc3\xa8ncia i Roma amb Luigi Russo, Giorgio Pasquali, Clemente Merlo, Michele Barbi, Alfredo Schiaffini i Giulio Bertoni._NEWLINE_Des de 1941 al 1947 va servir a l\'ex\xc3\xa8rcit i va treballar en un Ministeri. Despr\xc3\xa9s de la guerra, va ser assistent d\'Angelo Monteverdi a Roma (1944) i va ser docent a Trieste de 1949 a 1954 i va obtenir el rang de catedr\xc3\xa0tic a la Universitat de Pavia, on va restar nom\xc3\xa9s dos anys, ja que va ser cridat a substituir Angelo Monteverdi a Roma. Aix\xc3\xad, de 1956 a 1992, data de la jubilaci\xc3\xb3, va ser Professor de Filologia rom\xc3\xa0nica a la Universitat de La Sapienza de Roma._NEWLINE_La seva recerca es centr\xc3\xa0 d\'una banda en l\'edici\xc3\xb3 de textos medievals (sobretot francesos, occitans, italians) i en l\'estudi de la llengua i literatura occitana i francesa medieval, per\xc3\xb2 tamb\xc3\xa9 l\xc3\xadrica gallego portuguesa i altres temes hisp\xc3\xa0nics. Public\xc3\xa0 diversos manuals universitaris i antologies, molt usats en el seu moment. Durant anys fou director de la revista "Cultura Neolatina"._NEWLINE_Roncaglia fou acad\xc3\xa8mic corresponent estranger de la Reial Acad\xc3\xa8mia de Bones Lletres de Barcelona (1956). Tamb\xc3\xa9 va ser President de la Soci\xc3\xa9t\xc3\xa9 de linguistique romane (1983-1986), aix\xc3\xad com membre de l\'Accademia dei Lincei (1984) i de l\'Acad\xc3\xa9mie des Inscriptions et Belles-Lettres (1992). De 1985 a 1988 fou vicepresident de la Union Acad\xc3\xa9mique Internationale. Fou nomenat doctor honoris causa per la Universitat de Lieja i membre d\'honor de l\'Acad\xc3\xa8mia romanesa (1992).'